作者:杜甫
標題:八哀詩：故秘書少監武功蘇公源明
內容:武功少也孤，徒步客徐兗。讀書東嶽中，十載考墳典。時下萊蕪郭，忍饑浮雲巘。負米晚為身，每食臉必泫。夜字照爇薪，垢衣生碧蘚。庶以勤苦志，報茲劬勞顯。學蔚醇儒姿，文包舊史善。灑落辭幽人，歸來潛京輦。射君東堂策，宗匠集精選。制可題未幹，乙科已大闡。文章日自負，吏祿亦累踐。晨趨閶闔內，足蹋宿昔趼。一麾出守還，黃屋朔風卷。不暇陪八駿，虜庭悲所遣。平生滿尊酒，斷此朋知展。憂憤病二秋，有恨石可轉。肅宗複社稷，得無逆順辨。範曄顧其兒，李斯憶黃犬。秘書茂松意，溟漲本末淺。青熒芙蓉劍，犀兕豈獨剸。反為後輩褻，予實苦懷緬。煌煌齋房芝，事絕萬手搴。垂之俟來者，正始徵勸勉。不要懸黃金，胡為投乳rP。結交三十載，吾與誰遊衍。滎陽複冥莫，罪罟已橫罥。嗚呼子逝日，始泰則終蹇。長安米萬錢，凋喪盡餘喘。戰伐何當解，歸帆阻清沔。尚纏漳水疾，永負蒿裡餞。